Tweeling op Kersdag die beste geskenk | Netwerk24
Deur Andrea Küsel 26 Desember 2017 22:49
Om tweelingdogtertjies op Kersdag te verwelkom is vir dié ouers van Pretoria 'n ongelooflike Kersgeskenk.
In die Pretoria-Oos-hospitaal het Cornel (34) en Martiens (35) Barnard, 'n egpaar van Centurion, tweeling-dogtertjies in die wêreld verwelkom.
Leah (links) en Chané Barnard (regs) is op Kersdag in die Pretoria-Oos-hospitaal in Gauteng gebore. Foto: Andrea Küsel
Leah en Chané is op Kersoggend omstreeks 11:40 deur 'n keisersnee gebore.
Cornel vertel dat hulle glad nie verwag het dat dié tweetjies hul opwagting op Kersdag sou maak nie en dat hulle veronderstel was om op 3 Januarie 2018 gebore te word.
"Ek het in die vroeë ure van Kersdag begin sleg voel. Ek het toe Hellp-sindroom gekry en toe moes hulle ongelukkig uit," sê Cornel.
"Vir my is dit 'n ongelooflike lekker Kersgeskenk," vertel Martiens trots oor sy twee dogtertjies.
Die egpaar vertel dat die tweeling se oumagrootjie, Corrie Carr (91), dié twee "die Here se kindertjies" gedoop het, omdat hulle 'n verjaardag met die Here deel. Dié ouma het ook vroeër in haar lewe geboorte gegee aan 'n tweeling.
Chané (bo) het met geboorte 2,4 kg geweeg en Leah (onder) het 2,5 kg geweeg. Foto: Andrea Küsel
Trotse ouers. Cornel en Martiens Barnard sê hulle het glad nie verwag dat dié twee op Kersdag gebore sou word nie. Foto: Verskaf
Hoewel die babas vroeggebore is, is hulle onder omstandighede gesond. Leah het 2,5 kg geweeg en was 51 cm lank met geboorte. Chané het 2,4 kg geweeg en was 49 cm lank. Hulle is nie 'n identiese tweeling nie. Die Barnards het nog 'n tweejarige dogtertjie, Milé.
"My wense vir die toekoms vir hulle is dat hulle gelukkige kinders sal wees en dat hulle hul volle potensiaal sal bereik, dat hulle vir die Here sal lief wees en dat ons as gesin bymekaar sal kan bly," sê Cornel.
Die tweeling was teen Dinsdagmiddag nog in die neonatale waakeenheid van die Pretoria-Oos-hospitaal.
Ubah Ahmed Mohamed en suster Marlene Booise. Foto: Verskaf
Die eerste baba in die Wes-Kaap is net ná middernag in die Lentegeur-distrikshospitaal in Mitchells Plain gebore. Ubah Ahmed Mohamed het omstreeks 00:02 die lewe aan 'n seuntjie geskenk. Sy het nog nie op 'n naam vir haar pienkvoet besluit nie.
Sy het gesê: "Om geboorte te skenk was 'n wonderlike ervaring. Dit was maklik en die personeel het my baie goed ondersteun. Al is ek 'n Moslem voel ek baie gelukkig dat my kind op so 'n geseënde dag (Kersdag) gebore is. Ek is ook dankbaar vir my baba se gesondheid."
Popo Maja, woordvoerder van die nasionale gesondheidsdepartement, kon teen Dinsdagmiddag die getal babas wat op Kersdag in staatshospitale gebore is in vyf provinsies bekend maak. Dit is soos volg:
Gauteng: 389 – 214 seuns en 175 meisies.
KwaZulu-Natal: 87 – 47 seuns en 40 meisies.
Noord-Kaap: 52 – 24 seuns en 28 meisies.
Limpopo: 224 – 116 seuns en 108 meisies.
Vrystaat: 49 – 25 seuns en 24 meisies.
Hy het gesê getalle vir die ander provinsies sou so gou moontlik bekend gemaak word.
Sowat 506 babas het op Kersdag tot omstreeks 17:30 hul verskyning in sewe provinsies se staatshospitale gemaak.